DOM ZA STARIJE OSOBE NOVIGRAD

CASA PER ANZIANI CITTANOVA

**S T A T U T**

**S T A T U T O**

**(Pročišćeni tekst)**

NOVIGRAD, veljača 2015.godine

Na osnovi odredbe članka 161. i 271. Zakona o socijalnoj skrbi (NN 157/13, 152/14), te odredbe članka 65. u svezi s odredbom članka 24. Statuta Doma za starije i nemoćne osobe Novigrad (listopad 2010.godine), Upravno vijeće je na sjednici održanoj dana 19.02.2015.godine, pod točkom 2. Dnevnog reda sjednice donijelo

**S T A T U T**

**DOMA ZA STARIJE OSOBE NOVIGRAD**

**CASA PER ANZIANI CITTANOVA**

**(Pročišćeni tekst)**

**I OPĆE ODREDBE**

Članak 1.

Ovim Statutom utvrđuje se:

* status,
* naziv i sjedište,
* djelatnost,
* pečat i znak,
* prijem i otpust korisnika,
* pravni položaj i imovina,
* zastupanje i predstavljanje,
* unutarnji ustroj,
* tijela Doma i djelokrug njihova rada,
* prava i dužnosti korisnika,
* javnost rada,
* opći akti,
* unutarnji nadzor,
* poslovna tajna,
* ostala pitanja značajna za rad Doma .

Izrazi koji se koriste u ovome Statutu i propisima koji se donose na temelju njega, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.

Dom je osnovan Odlukom Narodnog odbora Kotara Buje broj: 9304/54 od 27.01.1955.godine, a temeljem članka 78. stavka 1. Zakona o ustanovama postao je javnom ustanovom.

Članak 3.

Ministarstvo rada i socijalne skrbi svojom Odlukom klasa: 550-01/01-01/1743, ur.br: 524-01-01-1 od 21.prosinca 2001. god. prenijelo je osnivačka prava koja je imalo nad Domom na Istarsku Županiju od 01.siječnja 2002.godine.

**II STATUS, NAZIV, SJEDIŠTE, DJELATNOST,**

**PEČAT I ZNAK DOMA**

Članak 4

Dom obavlja svoju djelatnost, posluje i sudjeluje u pravnom prometu pod nazivom **DOM ZA STARIJE OSOBE NOVIGRAD – CASA PER ANZIANI CITTANOVA.**

Naziv Doma ispisan je na ploči istaknutoj na zgradi Doma.

Članak 5.

Sjedište Doma je u Novigradu, Domovinskih žrtava 14.

Članak 6.

O promjeni naziva i sjedišta Doma odlučuje osnivač.

Članak 7.

Djelatnost Doma je:

* usluga smještaja (dugotrajni i privremeni) za starije osobe, osobe oboljele od AD i drugih demencija (srednje teški stadij bolesti i terminalni stadij bolesti), a koja usluga obuhvaća stanovanje, prehranu, održavanje osobne higijene, njegu i skrb o zdravlju, socijalni rad, psihosocijalnu rehabilitaciju, fizikalnu i radnu terapiju, radne aktivnosti, organizaciju slobodnog vremena, pratnju, organizirani prijevoz, savjetovanje i pomaganje, psihosocijalnu podršku.
* usluge pomoći i njege u kući starijim osobama - organiziranje prehrane: nabave i dostave gotovih obroka u kuću, obavljanje kućanskih poslova, održavanja osobne higijene, nabava lijekova i drugih potrepština
* druge izvaninstitucionalne socijalne usluge prema programima u lokalnoj zajednici, sa ciljem poboljšanja kvalitete života starijih osoba.

Članak 8.

Dom može promijeniti djelatnost.

Odluku o promjeni djelatnosti donosi Upravno vijeće uz suglasnost osnivača.

Članak 9.

Dom ima pečat okruglog oblika promjera 25 mm koji sadrži puni naziv i sjedište ustanove, kojim se potvrđuje vjerodostojnost akata.

Ukoliko ima više takvih pečata, oni moraju biti označeni rednim brojem.

Dom ima štambilj pravokutnog oblika (50 x 20 mm) koji sadrži puni naziv i sjedište Doma.

Za potrebe urudžbiranja dopisa i akata, Dom ima štambilj pravokutnog oblika (70 x 40 mm) koji sadrži puni naziv i sjedište Doma te prostor za upisivanje datuma primitka dopisa i akta te klasifikacijsku oznaku i urudžbeni broj.

**III PRIJAM I OTPUST KORISNIKA**

Članak 10.

Korisnici ostvaruju pravo na smještaj u Dom:

* temeljem rješenja Centra za socijalnu skrb sukladno zakonu
* temeljem ugovora o međusobnim pravima i obvezama korisnika Doma.

Ugovorom između osnivača ustanove i ministarstva nadležnog za poslove socijalne skrbi utvrđuje se broj mjesta na koja će Dom biti obvezatan primiti korisnike upućene rješenjima centara za socijalnu skrb.

Za preostali dio kapaciteta Dom će zaprimati zamolbe izravno od potencijalnih korisnika, te ih rješavati na Komisiji za prijem i otpust korisnika, a prema redosljedu i prioritetima koje utvrdi Stručno vijeće Doma i predmetna Komisija.

O prioritetu prijema korisnika odlučuje Komisija za prijem koju čine socijalni radnik Doma, radni terapeut, glavna medicinska sestra Doma, liječnik primarne zdravstvene zaštite i socijalni radnik nadležnog centra za socijalnu skrb koji između sebe biraju predsjednika.

Sastanku Komisije može biti nazočan i ravnatelj Doma bez prava odlučivanja.

Odluku o prijemu i otpustu korisnika Komisija donosi većinom glasova nazočnih članova.

Međusobna prava i obveze korisnika i ustanove reguliraju se na način predviđen Zakonom i podzakonskim aktima, te ugovorom sklopljenim između korisnika ili obveznika plaćanja i Doma.

**IV PRAVNI POLOŽAJ DOMA**

Članak 11.

Dom je pravna osoba upisana u sudski registar i u upisnik ustanova socijalne skrbi koje vodi ministarstvo nadležno za poslove socijalne skrbi.

Članak 12.

Dom posluje samostalno i obavlja svoju djelatnost radi koje je osnovan u skladu i na način određen Zakonom, ovim Statutom i drugim općim aktima Doma i pravilima struke.

Članak 13.

Dom može u pravnom prometu stjecati prava i preuzimati obveze, može biti vlasnikom pokretnih i nepokretnih stvari, te može biti strankom u postupcima pred sudovima, drugim državnim tijelima i tijelima s javnim ovlastima sukladno Zakonu i ovom Statutu.

Članak 14.

Imovinu Doma čine sve nekretnine i pokretnine, te druga imovinska prava koja su do 24.kolovoza 1993. godine kao dana stupanja na snagu Zakona o ustanovama, bila društvena sredstva na kojima je pravo raspolaganja i korištenja imao Dom.

Članak 15.

Za obveze u pravnom prometu Dom odgovara cijelom svojom imovinom.

Osnivač Doma solidarno i neograničeno odgovara za obveze Doma.

Članak 16.

Dom ne može bez suglasnosti osnivača steći, opteretiti ili otuđiti nekretnine.

Dom ne može bez suglasnosti osnivača steći, opteretiti ili otuđiti drugu imovinu čija je pojedinačna vrijednost veća od 300.000,00 kuna.

Članak 17.

Dom ima jedinstveni žiro račun preko kojeg obavlja promet novčanih sredstava.

**V ZASTUPANJE I PREDSTAVLJANJE DOMA**

Članak 18.

Dom predstavlja i zastupa ravnatelj.

Članak 19.

Ravnatelj Doma ima sva ovlaštenja u pravnom prometu u okviru djelatnosti Doma upisane u sudski registar, a u skladu s ovim Statutom.

Članak 20.

Ravnatelj Doma ovlašten je u ime i na račun Doma samostalno sklapati ugovore u pravnom prometu, izvođenju investicijskih radova i nabavci opreme čija vrijednost ne prelazi 70.000,00 kuna bez PDV-a, a preko te vrijednosti odluku donosi Upravno vijeće.

Članak 21.

Ravnatelj ne može bez posebnog odobenja Upravnog vijeća nastupati kao druga ugovorna strana i sa ustanovom sklapati ugovore u svoje ime i za svoj račun, u svoje ime i za račun trećih osoba ili u ime i za račun trećih osoba.

**VI UNUTARNJE USTROJSTVO USTANOVE**

Članak 22.

Unutarnje ustrojstvo Doma uređuje se Statutom Doma sukladno zakonu i aktu o osnivanju.

Za ostvarivanje redovne djelatnosti ustanove, stručne i druge poslove obavljaju:

- zajedničke službe: ravnatelj, administrativni referent, financijski i računovodstveni radnici

- stručne službe: socijalni radnik, stručni suradnik (radni terapeut), fizioterapeut

- odjel zdravstvene njege i skrbi

- odjel za AD i druge demencije

- odjel prehrambenih poslova i održavanja objekta

- odjel izvaninstitucionalne skrbi

Popis i opis poslova i potreban broj izvršitelja i uvjeti za popunjavanje radnih mjesta pobliže se uređuju Pravilnikom o unutarnjem ustroju i sistematizaciji poslova.

**VII TIJELA DOMA I DJELOKRUG NJIHOVA RADA**

Članak 23.

Tijela Doma su:

* Upravno vijeće
* Ravnatelj
* Stručno vijeće
* Stručni tim
* Tim za kvalitetu
* Komisija za prijem i otpust korisnika

1. UPRAVNO VIJEĆE

Članak 24.

Domom upravlja Upravno vijeće.

Upravno vijeće čine tri predstavnika osnivača, jedan predstavnik radnika zaposlen u Domu i jedan korisnik Doma, odnosno njegov skrbnik.

Članove Upravnog vijeća predstavnike osnivača i korisnika imenuje osnivač.

Člana Upravnog vijeća ispred korisnika predlažu korisnici Doma na Skupu korisnika

Člana Upravnog vijeća ispred radnika zaposlenih u Domu imenuje Radničko vijeće, a ako ono nije utemeljeno, predstavnika radnika imenuju radnici slobodnim i neposrednim izborima, tajnim glasovanjem, sukladno posebnom propisu.

Članak 25.

Mandat članova Upravnog vijeća traje 4 godine.

Član Upravnog vijeća može biti imenovan na tu dužnost najviše dva puta uzastopno.

Upravno vijeće na prvoj sjednici bira predsjednika i zamjenika predsjednika Upravnog vijeća.

Članak 26.

Član Upravnog vijeća može biti razrješen dužnosti i prije isteka vremena na koje je imenovan ako:

* sam zatraži razrješenje,
* ne ispunjava dužnosti člana,
* izgubi sposobnost obnašanja dužnosti,
* svojim ponašanjem povrijedi ugled dužnosti koju obnaša.

Postupak radi utvrđivanja uvjeta za razrješenje članova mogu pokrenuti predsjednik ili najmanje dva člana Upravnog vijeća temeljem neposrednog saznanja o okolnostima iz stavka 1.ovog članka ili donošenjem odluke o zahtjevu iz stavka 2.ovog članka.

Članak 27.

Upravno vijeće Doma obavlja poslove u skladu s aktom o osnivanju, a osobito:

* donosi programe rada i razvoja Doma na prijedlog ravnatelja te nadzire njihovo izvršavanje,
* utvrđuje financijski plan i godišnji obračun na prijedlog ravnatelja,
* samostalno odlučuje o stjecanju, opterećenju ili otuđenju imovine osim nekretnina, sklapanju ugovora o izvođenju radova ili nabavci opreme čija pojedinačna vrijednost ne prelazi iznos od 300.000,00 kuna bez PDV-a, a preko toga uz suglasnost osnivača, te nadzire uporabu tih sredstava,
* donosi Statut Doma uz suglasnost osnivača,
* imenuje i razrješava ravnatelja Doma,
* donosi opće akte, osim onih koje temeljem Statuta donosi ravnatelj ili Stručno vijeće,
* odlučuje o potrebi eventualne dobiti isljučivo za obavljanje i razvoj djelatnosti Doma,
* donosi odluku o promjeni ili proširenju djelatnosti Doma uz prethodnu suglasnost osnivača,
* osniva stručna, nadzorna i savjetodavna tijela,
* predlaže osnivaču statusne promjene, pripojenje i podjelu Doma,
* donosi odluku o udruživanju u zajednicu domova uz prethodnu suglasnost osnivača,
* donosi odluke u drugom stupnju u svezi s predmetima kojima se odlučuje o pojedinim pravima radnika,
* odlučuje o svim drugim pitanjima iz djelatnosti Doma, ako ovim Statutom ili drugim općim aktom nisu stavljeni u nadležnost nekog drugog tijela,
* obavlja i druge poslove propisane posebnim zakonom.

Članak 28.

Upravno vijeće obavlja poslove iz svoje nadležnosti na sjednicama.

Upravno vijeće Doma donosi odluke natpolovičnom većinom ukupnog broja članova.

Upravno vijeće donosi Poslovnik o radu kojim se pobliže uređuju pitanja koja nisu regulirana odredbama zakona i ovog Statuta.

O pravu i visini nagrade članova Upravnog vijeća odlučuje Županijska skupština prilikom usvajanja Odluke o minimalnim financijskim standardima za financiranje domova socijalne skrbi na području županije.

Članak 29.

Sjednice Upravnog vijeća saziva predsjednik po ukazanoj potrebi, a najmanje jednom u tri mjeseca.

Predsjednik Upravnog vijeća dužan je sazvati sjednicu na zahtjev ravnatelja, odnosno većine članova Upravnog vijeća.

Prvu sjednicu Upravnog vijeća saziva ravnatelj.

Članak 30.

Kada Upravno vijeće odlučuje o pravima, obvezama ili odgovornostima radnika Doma, na sjednicu se obvezatno poziva i radnik o kome se odlučuje.

Članak 31.

Na sjednici Upravnog vijeća vodi se zapisnik.

Članak 32.

Za proučavanje i razmatranje pojedinih stručnih i drugih pitanja od značaja za rad i odlučivanje Upravnog vijeća i pripremanje i praćenje izvršavanja odluka, Upravno vijeće može osnivati radne skupine i druga tijela, a može angažirati i pojedinca kao stručnu osobu.

1. RAVNATELJ

Članak 33.

Voditelj ustanove je ravnatelj.

Osim poslova iz članka 20. ravnatelj obavlja i slijedeće poslove:

* organizira i vodi rad i poslovanje Doma,
* predstavlja i zastupa Dom,
* zastupa Dom u svim postupcima pred sudovima, upravnim ili drugim državnim tijelima,
* poduzima sve potrebne radnje u ime i za račun Doma,
* daje pismenu punomoć drugoj osobi da zastupa Dom u pravnom prometu,
* određuje osobe ovlaštene za potpisivanje financijske i druge dokumentacije,
* vodi stručni rad Doma i odgovoran je za njegovo pravilno organiziranje,
* odgovara za zakonitost rada Doma,
* obavlja i druge poslove ako Zakonom i ovim Statutom nisu dani u nadležnost nekom drugom tijelu,
* ravnatelj ima pravo i dužnost prisustvovati sjednicama Upravnog vijeća i sudjelovati u njihovu radu bez prava odlučivanja.

Članak 34.

Za ravnatelja doma socijalne skrbi može biti imenovana osoba koja ispunjava uvjete propisane važećim Zakonom o socijalnoj skrbi.

Kandidat za ravnatelja, a koji je član Upravnog vijeća, ne može sudjelovat u raspravi i donošenju odluke o prijedlogu da se njega imenuje za ravnatelja Doma.

Članak 35.

Ravnatelj se imenuje na temelju javnog natječaja kojeg raspisuje i provodi Upravno vijeće.

Natječaj za ravnatelja ustanove objavljuju u javnom glasilu.

Članak 36.

Ravnatelja Doma imenuje i razrješava Upravno vijeće.

Ravnatelj se imenuje na mandat od 4 godine i ista osoba može biti ponovno imenovana za ravnatelja.

Članak 37.

Ako se na raspisani natječaj nitko ne prijavi ili nitko od prijavljenih kandidata ne bude izabran natječaj će se ponoviti.

Do imenovanja ravnatelja na temelju ponovljenog natječaja imenovati će se vršitelj dužnosti ravnatelja, ali najdulje godinu dana.

U slučaju ponavljanja natječajnog postupka primjenjuju se odredbe članaka 41. do 43. Zakona o ustanovama.

Članak 38.

Ravnatelj može biti razrješen prije isteka vremena za koje je imenovan.

Upravno vijeće dužno je razriješiti ravnatelja:

* ako ravnatelj sam zatraži razrješenje u skladu s ugovorom o radu,
* ako nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu
* ako ravnatelj svojim nesavjesnim ili nepravilnim radom prouzroči Domu veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Doma.

Članak 39.

U slučaju razrješenja ravnatelja imenovati će se vršitelj dužnosti ravnatelja s time da je Upravno vijeće dužno raspisati natječaj za ravnatelja u roku od 30 dana od dana imenovanja vršitelja dužnosti.

Članak 40.

U slučaju odsutnosti ili spriječenosti ravnatelja zamjenjuje osoba koju on odredi.

1. STRUČNO VIJEĆE

Članak 41.

Kao savjetodavno i stručno tijelo u Domu osniva se Stručno vijeće kojega čine svi stručni radnici sukladno Zakonu.

Stručno vijeće sudjeluje u utvrđivaju plana i programa rada Doma, raspravlja i odlučuje o stručnim pitanjima rada Doma, potiče i promiče stručni rad Doma te obavlja i druge stručne poslove.

Članak 42.

Stručno vijeće saziva predsjednik Stručnog vijeća.

Sjednice Stručnog vijeća održavaju se po potrebi, ali najmanje jednom u tri mjeseca.

1. STRUČNI TIM

Članak 43.

U Domu se osniva Stručni tim, kao stručno tijelo Doma.

Članovi Stručnog tima su:

* socijalni radnik
* radni terapeut,
* liječnik ili glavna sestra.

Članak 44.

Stručni tim obavlja slijedeće poslove:

* kod prijama korisnika u Dom analizira i utvrđuje zdravstveno i psiho-fizičko stanje korisnika i utvrđuje preostale funkcionalne sposobnosti korisnika,
* predlaže vrstu i oblik radnih aktivnosti i rekreacijskih aktivnosti u cilju bržeg i učinkovitijeg uključivanja korisnika u novu životnu sredinu u Domu,
* prati, analizira i evaluira razdoblje adaptacije korisnika u novoj životnoj sredini,
* predlaže i poduzima mjere za učinkovitije uključivanje korisnika u suživot s ostalim korisnicima.

Članak 45.

Stručni tim saziva i njime rukovodi socijalni radnik.

Sjednice Stručnog tima održavaju se jedan puta tjedno, a po potrebi i češće.

1. TIM ZA KVALITETU

Članak 46.

Tim za kvalitetu osniva se kao operativno tijelo Doma radi provedbe svih propisanih aktivnosti i mjera uvođenja i primjeni standarda kvalitete socijalnih usluga koje se pružaju u Domu.

Odluku o uvođenju standarda kvalitete donosi ravnatelj.

Odlukom iz stavka 2. ovog članka imenuje se Tim za kvalitetu, voditelj tima i utvrđuju se zadaće tima.

Tim za kvalitetu obvezan je postupati u skladu sa smjernicama za uvođenje standarda kvalitete u djelatnosti socijalnih usluga, a u cilju dodjele ocjene o usklađenosti sa standardima za pružanje socijalnih usluga.

1. KOMISIJA ZA PRIJEM I OTPUST KORISNIKA

Članak 47.

Kao stručno i savjetodavno tijelo u Domu se osniva Komisija za prijam i otpust korisnika.

Sastav, nadležnost, način i postupak rada i odlučivanja Komisije iz stavka 1. ovog članka uređuje se osim člankom 10. ovog Statuta i Pravilnikom o prijemu i otpustu korisnika.

**XIII JAVNOST RADA DOMA**

Članak 48.

Rad Doma je javan.

Dom je dužan pravodobno i istinito obaviještavati javnost o obavljanju djelatnosti ili dijela djelatnosti za koju je osnovan.

Za obavještavanje javnosti Dom može izdavati periodične biltene, publikacije te podnositi izvješća o svom djelovanju.

Ustanova je dužna osobi koja dokaže pravni interes dopustiti uvid u svoju djelatnost.

Članak 49.

Samo ravnatelj i osoba koju ovlasti Upravno vijeće mogu putem tiska, radija ili televizije obavještavati javnost o djelatnosti Doma.

**IX OPĆI AKTI**

Članak 50.

U Domu se donose ovi opći akti:

* Statut
* Pravilnik o radu, unutarnjem ustroju i sistematizaciji poslova i radnih mjesta
* Pravilnik o prijemu i otpustu korisnika
* Pravilnik o kućnom redu
* Pravilnik o stručnom usavršavanju i osposobljavanju radnika
* Pravilnik o zaštiti na radu
* Pravilnik o zaštiti od požara
* Pravilnik o unutarnjem nadzoru
* Poslovnik o radu Upravnog vijeća
* Poslovnik o radu Stručnog vijeća
* drugi opći akti koje Dom treba donijeti prema odredbama posebnih zakona, drugih propisa ili ovog Statuta.

Članak 51.

Upravno vijeće donosi:

* Statut, te njegove izmjene i dopune uz suglasnost osnivača
* Pravilnik o radu, unutarnjem ustroju i sistematizaciji poslova (radnih mjesta)
* Poslovnik o radu Upravnog vijeća
* Pravilnik o unutarnjem nadzoru
* Pravilnik o prijemu i otpustu korisnika na prijedlog ravnatelja i Stručnog vijeća
* Pravilnik o stručnom usavršavanju i osposobljavanju radnika, na prijedlog ravnatelja i Stručnog vijeća

Članak 52.

Ravnatelj Doma donosi:

* Pravilnik o kućnom redu, uz pribavljeno mišljenje Stručnog vijeća
* Pravilnik o zaštiti na radu
* Pravilnik o zaštiti od požara

Članak 53.

Stručno vijeće donosi:

* Poslovnik o radu Stručnog vijeća.

Članak 54.

Izmjene i dopune općih akata donose se po istom postupku kao i sami opći akti.

Opći akti stupaju na snagu osmog dana od dana njihova objavljivanja na oglasnoj ploči ili glasilu Doma, a u izuzetnim slučajevima i danom objavljivanja.

Članak 55.

Odredbe općih akata moraju biti u suglasnosti sa Zakonom i Statutom.

U slučaju njihove nesuglasnosti, primjenjivat će se odgovarajuće odredbe Zakona i Statuta.

Ocjenu nesuglasnosti Statuta i ostalih općih akata daje Upravno vijeće koje ujedno inicira postupak radi međusobnog usklađivanja tih općih akata u smislu stavka 1. i 2. ovog članka.

Ako Upravno vijeće ocijeni da Statut ili drugi opći akti nisu u skladu sa zakonskim i drugim propisima, započet će postupak njihova usklađivanja sa tim propisima.

Članak 56.

Za tumačenje odredbi općih akata nadležan je donositelj.

Članak 57.

Opći akti, a osobito oni koji uređuju prava, obveze i odgovornosti radnika Doma moraju biti dostupni svakom radniku.

**X POSLOVNA TAJNA**

Članak 58.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Doma ili štetilo njegovu poslovnom ugledu, odnosno interesu i ugledu uposlenih radnika i korisnika Doma.

Poslovnom tajnom smatraju se osobito isprave i podaci:

* o korisnicima i radnicima Doma i njihovom porijeklu, koji su sadržani u službenoj dokumentaciji Doma,
* nacrti materijala pripremljeni za sjednice Upravnog vijeća ili drugih tijela u Domu, prije nego ih ta tijela razmotre i objave,
* odluke Upravnog vijeća koje se ne objavljuju kao i podaci i isprave koje takvima proglasi Upravno vijeće, ako su bili predmet njegova razmatranja,
* isprave i podaci koje kao povjerljivo priopći nadležno tijelo,
* isprave i podaci koje sadrže ponude za javno nadmetanje ili natječaj do objavljivanja rezultata,
* podaci i isprave koje se po propisima smatraju poslovnom tajnom.

Članak 59.

Ravnatelj Doma može općim aktom utvrditi i druge isprave i podatke koji se smatraju poslovnom tajnom te osobe koje su ovlaštene priopćavati drugim osobama isprave i podatke koji imaju značaj poslovne tajne.

Članak 60.

Poslovnu tajnu Doma dužni su čuvati članovi Upravnog vijeća kao i uposleni u Domu koji su na bilo koji način saznali za sadržaj isprava ili podataka koji se smatraju poslovnom tajnom Doma.

Obveza čuvanja poslovne tajne ne prestaje niti nakon što osobe navedene u stavku 1. ovog članka izgube status na temelju kojeg su odgovorni za čuvanje poslovne tajne Doma.

Članak 61.

Povreda dužnosti čuvanja poslovne tajne predstavlja povredu ugovora o radu.

O čuvanju poslovne tajne neposredno skrbi ravnatelj.

**XI STATUSNE PROMJENE**

Članak 62.

O svim statusnim promjenama odlučuje osnivač.

**XII PRESTANAK DOMA**

Članak 63.

Dom prestaje kada se ispune uvjeti i pretpostavke iz članka 71. I 72. Zakona o ustanovama (NN, br. 76/93) odnosno prema odredbama važećih zakona.

**XIII IZMJENE I DOPUNE STATUTA**

Članak 64.

Prijedlog izmjena i dopuna Statuta utvrđuje Upravno vijeće, a Odluku o izmjeni i dopuni Statuta donosi Upravno vijeće uz suglasnost osnivača.

Inicijativu za izmjenu Statuta ima osnivač i Upravno vijeće.

**XIV TUMAČENJE ODREDBI STATUTA**

Članak 65.

U slučaju nejasnoća ili nesuglasnosti oko tumačenja odredbi Statuta mjerodavno je tumačenje koje daje Upravno vijeće.

**XV PRIJELAZNE I ZAVRŠNE ODREDBE**

Članak 66.

Do donošenje općih akata Doma iz članka 50. ostaju na snazi postojeći akti, ako nisu u suprotnosti sa Zakonom i ovim Statutom.

Članak 67.

Stupanjem na snagu ovog Statuta prestaje važiti Statut od 29.10.2003. godine, kao i sve izmjene i dopune istog, te sve Odluke ovog Vijeća donijete u svezi njegovih izmjena i dopuna, kao i na temelju toga donijeti pročišćeni tekstovi, u cijelosti.

Članak 68.

Na pitanja koja nisu uređena na drugačiji način ovim Statutom primjenjuju se odredbe Zakona.

Članak 69.

Ovaj Statut stupa na snagu danom objave na oglasnoj ploči Doma.

Utvrđuje se da je ovaj Statut objavljen na oglasnoj ploči Doma dana 19.ožujka 2015. godine.

Osnivač je dao suglasnost na Statut dana 09. ožujka 2015. godine.

KLASA: 012-03/15-01/01

URBROJ: 2105-518-01/01-15-1

Novigrad, 19.03.2015.

PREDSJEDNICA UPRAVNOG VIJEĆA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Danijela Bednar Živulić, dr. med.